*Tämä artikkeli käsittelee lottoa yleisesti. Artikkeli Lotto (Veikkaus) käsittelee Veikkauksen rahapeliä.*
**Lotto** on Italiassa kehitetty onnenpeli, jossa pelaaja yrittää arvata oikein mahdollisimman monta arvottavaa numeroa. Lotossa arvattujen numeroiden järjestyksellä ei ole merkitystä.

Lotto eri maissa
----------------

### Suomi

*Pääartikkeli: Lotto (Veikkaus)*
Veikkauksen loton logo vuosina 2011–2016
Suomessa Veikkaus aloitti loton myynnin joulukuussa 1970, ja ensimmäinen lottoarvonta televisioitiin 3. tammikuuta 1971. Ensimmäisen loton päävoitto oli arvoltaan 343 825 markkaa. Lottoarvonta täytti 40 vuotta 3. tammikuuta 2011, ja tuohon mennessä arvonta on suoritettu 2 126 kertaa. Siitä lähtien lotossa on pelattu yksi kierros arvontoineen joka viikko. Loton peliaika päättyy yleensä lauantaina kello 21.45, ja arvonta suoritetaan yleensä lauantaina kello 22.15. Suuret lauantaille osuvat juhlapyhät saattavat siirtää arvonnan sunnuntaille. Lottoarvonnalla on kaksi virallista valvojaa. 3.1.1971–29.9.2013 lottoarvonta on televisioitu Yle TV1:llä. Lokakuussa 2013 Loton arvonnat siirrettiin MTV3:llä näytettäväksi kymmenen iltauutisten jälkeen, koska Viestintäviraston mukaan Veikkauksen ja Ylen sponsorointiyhteistyö oli lainvastaista.

Nykyisessä Suomessa pelattavassa lotossa pelaaja valitsee seitsemän numeroa väliltä 1–40 (alkujaan, syksyyn 1980 saakka valittiin kuusi numeroa väliltä 1–40, sen jälkeen muutaman vuoden ajan seitsemän numeroa väliltä 1–37 ja sittemmin seitsemän numeroa väliltä 1–39). Arvonnassa arvotaan seitsemän numeroa ja yksi (aikaisemmin kolme ja sittemmin kaksi) lisänumero; rivihinta on 1 euro. Voittoluokkia muutettiin muun muassa vuoden 2011 kierroksesta 41 lähtien. Päävoiton sai tuolloin 7 oikein -tuloksella ja pienimmän voiton kolmella varsinaisella ja yhdellä lisänumerolla, joiden määrä pieneni kolmesta kahteen. Loton palautusprosentti on 41,1.

Toinen Suomessa pelattava lottopeli on Vikinglotto, jota voi pelata kaikissa Pohjoismaissa sekä Virossa, Latviassa ja Liettuassa. Vikinglotossa arvotaan kuusi varsinaista numeroa 48 numerosta sekä yksi vikingnumero viidestä vaihtoehdosta. Voittoluokkia on kahdeksan: 6+ vikingnumero, 6 oikein, 5+ vikingnumero, 5 oikein, 4+ vikingnumero, 4 oikein, 3+ vikingnumero 
ja 3 oikein.

Suomessa lottovoittajat jättävät lunastamatta vuosittain keskimäärin kuusi miljoonaa euroa voittamiaan voittoja.

### Espanja

Maailman toistaiseksi suurin lottopotti 2,5 miljardia euroa pelattiin joulukuussa 2022 Espanjassa, jossa El Gordoksi nimettyä peliä on pelattu jo vuodesta 1812 lähtien.

### Italia

Italian valtion lotossa, SuperEnalotto-pelissä, oli jaossa 155,8 miljoonan euron potti lokakuussa 2010.

### Ruotsi

Loton myynti aloitettiin Ruotsissa 1980, ja numeroita arvotaan 7 numeroa 35 mahdollisesta. Suurin voitto on ollut 214,6 miljoonaa kruunua 27. maaliskuuta 2010.*lähde?*

Trivia
------

Bulgariassa arvottiin sama lottorivi kahteen kertaan 6. ja 10. päivänä syyskuuta 2009. Numerot olivat 4, 15, 23, 24, 35 ja 42. Numerot arvottiin eri järjestyksessä, ensimmäisellä kerralla kukaan ei voittanut päävoittoa, mutta toisella kerralla päävoittoja löytyi 18 kpl.  Jokainen voittaja sai 10 164 levaa eli noin 5 200 euroa. Israelissa arvottiin sama kuuden numeron lottorivi uudestaan kuukauden sisään vuoden 2010 lopulla.

Katso myös
----------

* Keno
* Kombinaatio
* Rahapelit
* Urheiluvedonlyönti

Lotto populaarikulttuurissa
---------------------------

Elokuvat
--------

* Kaikki oikein (Solar Films 2018)

Kirjallisuutta
--------------

* Outi Niemelä: Lottokirja (Sammakko, 2013)
* Falk, Pasi: *Lottomiljonäärit – tutkimus suomalaisista lottovoittajista*. Helsinki: Gaudeamus, 1997. ISBN 951-662-703-X.

Lähteet
-------

* Ylikangas, Heikki: *Markat miljooniksi – Puoli vuosisataa suomalaista veikkausta*. Vantaa: Veikkaus, 1990.

### Viitteet

1. ↑   Lottopallot pyörähtivät ensi kerran 40 vuotta sitten Veikkaus.
2. ↑  Lotto nähdään viimeistä kertaa Ylellä, Yle.fi uutiset 29.9.2013
3. ↑  Lottotietoa Veikkaus. Viitattu 28.11.2011.
4. ↑  Loton säännöt Veikkaus.
5. ↑  Lottovoittoja jää vuosittain lunastamatta miljoonia  10.12.2010. Iltalehti. Viitattu 18.12.2010.
6. ↑  Maailman suurimmassa lotossa jaettiin 2,5 miljardia euroa *www.iltalehti.fi*. Viitattu 22.12.2022.
7. ↑  Italiassa jaossa ensi viikolla 155,8 miljoonan lottovoitto  6.10.2010. Helsingin Sanomat.  Arkistoitu 20.11.2011. Viitattu 6.10.2010.
8. ↑  4, 15, 23, 24, 35, and 42: identical lottery draw raises eyebrows, The Sydney Morning Herald 17.9.2009 (englanniksi)
9. ↑  Uskomaton lottotulos: Samat voittonumerot kaksi kertaa *Iltasanomat.fi*.  17.10.2010. Viitattu 17.10.2010.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Lotto**.

WikibooksWikibooks 
Wikikirjastossa on aihe: **Lotto**. 
* Veikkauksen Lotto-sivut
* Loton matematiikkaa (Solmu 2/2002)
* Seppo Mustonen: Lotto-ohjelma (10/2002)